b'\n_START_ARTICLE_\n1938 m. Lenkijos ultimatumas Lietuvai\n_START_PARAGRAPH_\n1938\xc2\xa0m. Lenkijos ultimatumas Lietuvai\xc2\xa0\xe2\x80\x93 1938\xc2\xa0m. kovo 17 d. Lenkijos Lietuvai paskelbtas ultimatumas, kuriuo buvo reikalaujama u\xc5\xbemegzti diplomatinius santykius ir tokiu b\xc5\xabdu de facto pripa\xc5\xbeinti Vilniaus kra\xc5\xa1t\xc4\x85 Lenkijai. Protestuodama po 1920\xc2\xa0m. \xc4\xafvykusios Vilniaus kra\xc5\xa1to aneksijos Lietuva atsisak\xc4\x97 tur\xc4\x97ti bet kokius diplomatinius santykius su Lenkija. Europoje kylant \xc4\xaftampai prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 Lenkija \xc4\x97m\xc4\x97si savo \xc5\xa1iaurini\xc5\xb3 sien\xc5\xb3 apsaugos. Prie\xc5\xa1 penkias dienas iki ultimatumo paskelbimo \xc4\xafvyk\xc4\x99s An\xc5\xa1liusas bei jo tarptautinis pripa\xc5\xbeinimas paskatino Lenkij\xc4\x85 veikti. Ultimatumu i\xc5\xa1 Lietuvos buvo reikalaujama bes\xc4\x85lyginio diplomatini\xc5\xb3 santyki\xc5\xb3 su Lenkija u\xc5\xbemezgimo per 48 valandas._NEWLINE_Lietuva bijodama karo ultimatum\xc4\x85 pri\xc4\x97m\xc4\x97 kovo 19 d. Nors diplomatiniai santykiai buvo u\xc5\xbemegzti, Lietuva nesutiko su de jure Vilniaus kra\xc5\xa1to pripa\xc5\xbeinimu Lenkijai. Pana\xc5\xa1\xc5\xb3 ultimatum\xc4\x85 pasinaudodama Sudet\xc5\xb3 krize Lenkija t\xc5\xb3 pa\xc4\x8di\xc5\xb3 met\xc5\xb3 rugs\xc4\x97jo 30 d. \xc4\xafteik\xc4\x97 \xc4\x8cekoslovakijai reikalaudama Zaolz\xc4\x97s dalies. Tiek Lietuvos, tiek \xc4\x8cekoslovakijos atvejais Lenkija pasinaudojo tarptautini\xc5\xb3 krizi\xc5\xb3 priedanga gin\xc4\x8dams d\xc4\x97l sien\xc5\xb3 spr\xc4\x99sti.'